૧૪ એપ્રિલનાં રોજ ગુરુગ્રામમાં યોજાયેલી ચૂંટણીમાં વિશ્ર્વ હિન્દુ પરિષદનાં નવા અધ્યક્ષ તરીકે હિમાચલ પ્રદેશનાં પૂર્વ રાજ્યપાલ શ્રી વિષ્ણુ સદાશિવ કોકજેજીની પસંદગી થઈ છે. વિહિપ દ્વારા ૫૪ વર્ષ બાદ યોજાયેલ આંતરરાષ્ટ્રીય અધ્યક્ષની ચૂંટણીમાં વિહિપનાં ૨૭૩માંથી ૧૯૨ પ્રતિનિધિઓએ મતદાન કર્યું હતું. જેમાંથી કોકજેજીને ૧૩૧ મત મળ્યાં હતા. શ્રી વી.એસ. કોકજેજીનું પૂરું નામ શ્રી વિષ્ણુ સદાશિવ કોકજે છે. તેઓશ્રી મધ્યપ્રદેશનાં ધાર જિલ્લાનાં છે. તેઓ શ્રી ૧૯૯૦થી લઈ ૧૯૯૫ સુધી મધ્યપ્રદેશ હાઈકોર્ટનાં જજ રહી ચૂક્યા છે. આ સિવાય તેઓ ૧૯૯૫થી ૨૦૦૧ સુધી રાજસ્થાન હાઈકોર્ટનાં પણ જજ રહી ચૂક્યા છે. ૨૦૦૧-૨૦૦૨માં તેઓશ્રી ૧૧ મહિના સુધી રાજસ્થાન હાઈકોર્ટનાં કાર્યવાહક ચીફ જસ્ટિસ રહી ચૂક્યા છે. નિવૃત્તિ બાદ તેઓશ્રી વાજપેયી સરકારમાં હિમાચલ પ્રદેશનાં રાજ્યપાલ બન્યા હતા. તેઓશ્રી ૮ મે, ૨૦૦૩થી ૧૯ જુલાઈ, ૨૦૦૮ સુધી આ રાજ્યપાલ તરીકે રહ્યા હતા. ૨૦૧૪માં તેઓને વિશ્ર્વ હિન્દુ પરિષદના ઉપપ્રમુખ બનાવવામાં આવ્યા હતા. આ સાથે શ્રી આલોક કુમારજીની આંતરરાષ્ટ્રીય કાર્યકારી અધ્યક્ષ, શ્રી અશોકરાવ ચોગુલેજીની વિદેશ વિભાગ કાર્યાધ્યક્ષ, શ્રી મિલિંદ પરાંડેજીની મહામંત્રી, શ્રી વિનાયકરાવ દેશપાંડેની સંગઠન મહામંત્રી, શ્રી ચંપતરાયજી ઉપાધ્યક્ષ, શ્રી કોટેશ્ર્વર રાવજીની સંયુક્ત મહામંત્રી અને ડૉ. શ્રી સુરેન્દ્ર જૈનની સંયુક્ત મહામંત્રી તરીકે નિમણૂક થઈ છે.